recursal/SuperWikiNEXT-32B huggingface dataset:
**בובי וולאס**  (באנגלית: **Bobby Wallace**; נולד ב-2 ביוני 1962 בסנט לואיס שבמיזורי) הוא כדורסלן עבר אמריקאי-ישראלי ששיחק במספר קבוצות מליגת העל הישראלית.

ביוגרפיה
--------

וולאס למד בתיכון האזורי של מחוז וונצ'ביל ושיחק בקבוצת הכדורסל של התיכון בליגת הכדורסל של מיזורי. לאחר סיום לימודיו קיבל מלגה מטעם אוניברסיטת אינדיאנה, שיחק במדי קבוצת הכדורסל ולמד לתואר ראשון. לאחר שסיים את לימודיו באוניברסיטה הוא שיחק בספרד, בלגיה והולנד.

וולאס החל את דרכו בישראל בעונת 1985/86 במדי העולה החדשה לליגת העל אליצור קריית אונו.

בתחילתה של עונת 1988/89 סיכם וולאס במכבי חיפה מליגת העל, ולאחר מכן שיחק בהפועל גבעתיים, מכבי גבעת שמואל ומכבי רחובות, בית"ר רמת גן, מכבי רמת גן, מכבי רעננה. 

וולאס התאזרח מתוקף נשיאת אישה ישראלית בשם נעמה, בשנת 1994. לזוג יש שתי בנות - הבכורה משי ובת הזקונים נועה. פרש מכדורסל בשנת 2002 וחזר לארצות הברית, והוא מתגורר בסנט לואיס מיזורי. בשנת 2007 התגרש.

קישורים חיצוניים
----------------

* פרופיל, באתר Sports-Reference
* יצחק ויסהוף, שני כדורסלנים וכדורעפן הוזמנו לנבחרת הכדוריד, באתר ynet, 27 במרץ 2002
**קולטון אייברסון** (באנגלית: **Colton Iverson**; נולד ב-29 ביוני 1989) הוא כדורסלן אמריקאי שמשחק בעמדת הסנטר בקבוצת זניט סנקט פטרבורג מליגת VTB.

קריירה
------

קולטון שיחק במשך שלוש עונות במדי קבוצת הכדורסל של אוניברסיטת מינסוטה ועוד עונה בקבוצת אוניברסיטת המדינה של קולורדו, בה כיכב עם ממוצע של 14.2 נקודות למשחק ונבחר לחמישיית העונה של מחוז MWC.

ב-‏2013 נבחר בדראפט ה-NBA במקום ה-53 על ידי אינדיאנה פייסרס, והזכויות עליו עברו לבוסטון סלטיקס, בה שיחק בליגת הקיץ של ה-NBA.

ב-2014 שיחק בבשיקטאש הטורקית. בעונה שלאחר מכן חתם במדי קבוצת קאחה לבורל ויטוריה מספרד.

ב-2015 שיחק בקבוצה הטורקית פינאר קרשיאקה שהייתה אלופת ליגת העל הטורקית.

ב-2016 חתם בקבוצת מכבי תל אביב.

ב-24 בינואר 2018 חתם אייברסון באנדורה מליגת העל הספרדית עד לסיום העונה. ב-16 ביולי של אותה שנה חתם לעונה אחת בטנריפה מליגת העל הספרדית.

ביולי 2019 חתם בזניט סנקט פטרבורג מליגת VTB.

קישורים חיצוניים
----------------

ויקישיתוף מדיה וקבצים בנושא **קולטון אייברסון** בוויקישיתוף
* קולטון אייברסון, ברשת החברתית אקס (טוויטר)
* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  קולטון אייברסון, באתר מכבי FOX תל אביב
**קולדוול ג'ונס** (באנגלית: **Caldwell Jones**;‏ 4 באוגוסט 1950 – 21 בספטמבר 2014) היה כדורסלן אמריקאי, אשר שיחק בליגות ה-ABA וה-NBA בין השנים 1973–1990. ממוצעיו הכוללים לאורך 17 עונותיו בשתי הליגות הם 7.9 נקודות, 8.2 ריבאונדים, 1.8 חסימות ו-1.4 אסיסטים למשחק. ניצב במקום השני בתולדות ה-ABA בסך חסימות בקריירה, אחרי ארטיס גילמור, עם 780 חסימות.

שלושה מאֶחָיו שיחקו אף הם כדורסל מקצועי: ויל ג'ונס שיחק ב-ABA וב-NBA בין השנים 1969–1978, מייג'ור ג'ונס שיחק ב-NBA בין השנים 1979–1985, וצ'ארלס ג'ונס שיחק ב-NBA בין השנים 1983–1998.

ביוגרפיה
--------

ג'ונס נולד בעיר מקגיהי שבארקנסו, ובין השנים 1969–1973 למד באוניברסיטת המדינה של אולבני. ב-4 עונותיו בקבוצת הכדורסל של האוניברסיטה רשם ממוצעים של 21.3 נקודות ו-21.1 ריבאונדים למשחק.

בדראפט ה-NBA‏ 1973 נבחר ג'ונס בבחירה ה-32 על ידי פילדלפיה 76', אך בחר לשחק עבור קבוצת סן דייגו קונקיסטדורס מליגת ה-ABA, אותה אימן וילט צ'מברלין. בשתי עונותיו הראשונות קלע 17.2 נקודות ואסף 14.0 ריבאונדים בממוצע למשחק, ובשתיהן הוביל את כל שחקני הליגה עם ממוצעים של 4.0 ו-3.2 חסימות למשחק, בהתאמה. בעונת 1975/1976, במהלכה שיחק בסן דייגו, קנטקי קולונלס וספיריטיס אוף סנט לואיס, העמיד ממוצעים של 13.0 נקודות, 11.2 ריבאונדים ו-2.9 חסימות למשחק.

לקראת עונת 1976/1977, עם התמזגות ה-ABA אל ליגת ה-NBA, עבר ג'ונס לשחק בפילדלפיה 76'. בחמש מתוך שש עונותיו בפילדלפיה העפיל עמה לגמר האזור המזרחי, ובשלוש מתוכן העפילה הקבוצה לגמר ה-NBA; בפלייאוף 1977 הפסידה פילדלפיה מול פורטלנד טרייל בלייזרס בתוצאה 2–4, ובעונות 1980 ו-1982 הפסידה מול לוס אנג'לס לייקרס בתוצאה 2–4. לאורך התקופה רשם ג'ונס ממוצעים של 7.2 נקודות, 9.2 ריבאונדים ו-1.9 חסימות למשחק, כסנטר הפותח של קבוצתו. בשתי עונותיו האחרונות עם הסיקרס, 1981 ו-1982, נבחר לחמישיית ההגנה של העונה לצד חברו לקבוצה בובי ג'ונס.

בספטמבר 1982, לאחר 6 עונות בפילדלפיה, הועבר ג'ונס בטרייד ליוסטון רוקטס בתמורה למוזס מלון. בשתי עונותיו ביוסטון שיתף פעולה עם אחיו מייג'ור, ורשם ממוצעים של 9.7 נקודות ו-7.7 ריבאונדים למשחק. באוגוסט 1984 נשלח בטרייד לשיקגו בולס תמורת מיטשל ויגינס ושתי בחירות דראפט עתידיות. בין השנים 1985–1989 שיחק עבור פורטלנד טרייל בלייזרס, ובעונת 1989/1990 שיחק בסן אנטוניו ספרס. באוגוסט 1990 שוחרר מהספרס ופרש ממשחק, בגיל 39.

ב-21 בספטמבר 2014 נפטר ג'ונס, בגיל 64, לאחר שסבל מהתקף לב במהלך נהיגה בסטוקברידג' שבג'ורג'יה.

קישורים חיצוניים
----------------

ויקישיתוף מדיה וקבצים בנושא **קולדוול ג'ונס** בוויקישיתוף

* פרופיל, באתר Basketball-Reference
* פרופיל, באתר ליגת ה-NBA
* קולדוול ג'ונס, באתר "Find a Grave" (באנגלית)

הערות שוליים
------------

1. ↑  סטטיסטיקות הקריירה של ג'ונס ב-ABA וב-NBA, באתר basketball-reference.com
2. ↑  מובילי ליגות ה-NBA וה-ABA בחסימות, באתר basketball-reference.com
3. ↑  סטטיסטיקות המכללות של ג'ונס, באתר basketball-reference.com
4. ↑  רשימת הנבחרים בדראפט 1973, באתר basketball-reference.com
5. ↑  ההודעה על פטירתו של ג'ונס, באתר הניו יורק טיימס, 24 בספטמבר 2014
**צ'ארלס ג'ונס** (באנגלית: **Charles Jones**; נולד ב-3 באפריל 1957) הוא כדורסלן עבר אמריקאי, אשר שיחק בליגת ה-NBA בין השנים 1984–1998. ממוצעיו הכוללים לאורך 15 עונותיו בליגה הם 2.5 נקודות, 4.5 ריבאונדים ו-1.6 חסימות למשחק. ניצב במקום השני בתולדות קבוצת וושינגטון ויזארדס בסך חסימות בקריירה, עם 1,051 חסימות.

שלושה מאֶחָיו שיחקו אף הם כדורסל מקצועי: ויל ג'ונס שיחק בליגות ה-ABA וה-NBA בין השנים 1969–1978, קולדוול ג'ונס שיחק ב-ABA וב-NBA בין השנים 1973–1990, ומייג'ור ג'ונס שיחק ב-NBA בין השנים 1979–1985.

קריירת משחק
-----------

ג'ונס נולד בעיר מקגיהי שבארקנסו, ובין השנים 1975–1979 למד באוניברסיטת המדינה של אולבני. ב-4 עונותיו בקבוצת הכדורסל של האוניברסיטה רשם ממוצעים של 12.5 נקודות ו-12.9 ריבאונדים למשחק.

בדראפט ה-NBA‏ 1979 נבחר ג'ונס בבחירה ה-165 על ידי פיניקס סאנס, אולם לא זכה לחוזה בקבוצה. ב-5 השנים הבאות שיחק עבור קבוצות שונות מאיטליה, מצרפת ומליגת ה-CBA האמריקאית. בשנת 1984 שיחק לראשונה בליגת ה-NBA, במסגרת חוזים קצרי מועד בפילדלפיה 76' ובשיקגו בולס.

בפברואר 1985 חתם על חוזה בקבוצת וושינגטון בולטס, במדיה ביסס את מעמדו כשחקן רוטציה קבוע. ב-8 וחצי עונותיו בקבוצה פתח ב-408 מתוך 595 המשחקים בהם שותף, הודות לתרומתו ההגנתית, ועל אף שקלע 2.8 נקודות בממוצע למשחק בלבד. ב-4 העונות הראשונות הודח עם וושינגטון מפלייאוף ה-NBA בסיבוב הראשון, וב-5 העונות העוקבות כלל לא העפילה הקבוצה לפלייאוף. במשחק מול אורלנדו מג'יק ב-3 במרץ 1990, השיג ג'ונס שיא קריירה של 10 חסימות.

בעונת 1993/1994 עבר לשחק בדטרויט פיסטונס, וב-4 העונות הבאות שיחק עבור יוסטון רוקטס. לאורך פלייאוף 1995 שותף ב-19 מתוך 22 משחקי קבוצתו, וסייע לה לזכות באליפות ה-NBA השנייה בתולדותיה. בסיום עונת 1997/1998 עזב ג'ונס את הרוקטס ופרש ממשחק, בגיל 41. באותה העת היה השחקן החמישי הכי מבוגר בתולדות ה-NBA.

קישורים חיצוניים
----------------

* פרופיל, באתר Basketball-Reference
* פרופיל, באתר ליגת ה-NBA

הערות שוליים
------------

1. ↑  הסטטיסטיקות הקריירה של ג'ונס ב-NBA, באתר basketball-reference.com
2. ↑  סטטיסטיקות המכללות של ג'ונס, באתר basketball-reference.com
3. ↑  רשימת הנבחרים בדראפט 1973, באתר basketball-reference.com
4. ↑  סטטיסטיקות המשחק בין וושינגטון לאורלנדו, באתר basketball-reference.com
5. ↑  אחרי נאט היקי, רוברט פאריש, כרים עבדול-ג'באר ובוב קוזי.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 3753149198331274940006
* WorldCat: viaf-3753149198331274940006

 |
**ג'יימס בארנט "ג'ים" צ'ונס** (באנגלית: **James Bernett "Jim" Chones**; נולד ב-30 בנובמבר 1949) הוא כדורסלן עבר אמריקאי, אשר שיחק בליגות ה-ABA וה-NBA בין השנים 1972–1982. בעונת 1979/1980 זכה באליפות ה-NBA כשחקן לוס אנג'לס לייקרס, ולאורך 10 עונותיו בשתי הליגות העמיד ממוצעים כוללים של 12.5 נקודות, 8.2 ריבאונדים ו-1.6 אסיסטים למשחק.

קריירת מכללות
-------------

צ'ונס נולד וגדל בעיר ראסין שבוויסקונסין, ובשנת 1969 החל ללמוד באוניברסיטת מרקט אשר במילווקי הסמוכה. בעונתו הראשונה בקבוצת הכדורסל של האוניברסיטה, 1970/1971, קלע 17.9 נקודות ואסף 11.5 ריבאונדים בממוצע למשחק, והוביל את ה"גולדן איגלס" לשלב שמינית גמר טורניר אליפות המכללות (NCAA Sweet Sixteen), תחת המאמן חבר היכל התהילה של הכדורסל אל מקגווייר. לקראת סיום עונתו השנייה, במהלכה רשם ממוצעים של 20.6 נקודות ו-11.9 ריבאונדים למשחק, קיבל הצעת חוזה מקבוצת ליגת ה-ABA ניו יורק נטס, ועזב את מרקט בעת שעמדה על מאזן ניצחונות מושלם 21–0. בכך, היה השחקן השני בתולדות ליגת המכללות אשר עוזב לליגה מקצועית לפני סיום לימודיו האקדמיים. על אף שעזב את קבוצתו לפני תום העונה, נבחר צ'ונס לחמישיית העונה של ליגת המכללות (First-team All-American).

קריירת משחק מקצועית
-------------------

בקיץ 1973 אכן הצטרף צ'ונס לנטס, על אף שנבחר על ידי לוס אנג'לס לייקרס בבחירה ה-31 של דראפט ה-NBA‏ 1973. לאחר עונה אחת בניו יורק עבר לשחק בקבוצת קרוליינה קוגרס, אף היא מה-ABA; בשתי עונותיו בליגה העמיד ממוצעים כוללים של 13.1 נקודות ו-7.5 ריבאונדים למשחק.

לקראת עונת 1974/1975 עבר לשחק בקליבלנד קאבלירס מה-NBA, אשר רכשה את הזכויות עליו. ב-5 עונותיו עם הקאבלירס היה אחד השחקנים הבולטים של הקבוצה, לצדם של בינגו סמית', אוסטין קאר וקמפי ראסל, ותרם 14.3 נקודות ו-9.5 ריבאונדים בממוצע למשחק. בעונת 1975/1976 העפילה קליבלנד לגמר האזור המזרחי, לראשונה בתולדותיה, בטרם הודחה על ידי האלופה שבדרך – בוסטון סלטיקס.

באוקטובר 1979 הועבר בטרייד ללייקרס, תמורת דייב רוביש ובחירת דראפט עתידית. בפלייאוף 1980 גברה הקבוצה על פיניקס סאנס (4–1), סיאטל סופרסוניקס (4–1) ופילדלפיה 76'‏ (4–2), בדרך לזכייתה השביעית באליפות ה-NBA. לאורך הפלייאוף שימש כ"שחקן השישי" של הקבוצה, ובמשחק השישי והאחרון של משחק הגמר פתח בחמישייה הפותחת במקומו של כרים עבדול-ג'באר הפצוע, וסייע לקבוצתו לנצח בתוצאה 123–107, עם 11 נקודות, 10 ריבאונדים, 3 אסיסטים ו-3 חטיפות.

ביולי 1981 הועבר לצד בראד הולנד ושתי בחירות דראפט עתידיות לוושינגטון בולטס, בתמורה למיץ' קופצ'אק. בסיום עונת 1981/1982 עזב צ'ונס את הקבוצה ופרש ממשחק, בגיל 32.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  הסטטיסטיקות של צ'ונס בליגות ה-ABA וה-NBA, באתר basketball-reference.com
2. 1 2  כל מה שלייקרס: ג'ים צ'ונס, באתר לוס אנג'לס טיימס, 12 בפברואר 2011
3. ↑  הסטטיסטיקות של צ'ונס בליגת המכללות, באתר sports-reference.com
4. ↑  רשימת הנבחרים בדראפט 1973, באתר basketball-reference.com
5. ↑  צ'ונס נשלח בטרייד ללייקרס, באתר הניו יורק טיימס, 6 באוקטובר 1979
6. ↑  סטטיסטיקות המשחק השישי של סדרת גמר 1980, באתר basketball-reference.com
7. ↑  צ'ונס והולנד נשלחים בטרייד לבולטס, באתר הניו יורק טיימס, 6 באוגוסט 1981
**מייקל "מייק" ניולין** (באנגלית: **Michael "Mike" Newlin**; נולד ב-2 בינואר 1949) הוא כדורסלן עבר אמריקאי, אשר שיחק בליגת ה-NBA בין השנים 1971–1982. ממוצעיו הכוללים לאורך 11 עונותיו בליגה הם 14.9 נקודות, 4.0 אסיסטים ו-3.0 ריבאונדים למשחק.

קריירת מכללות
-------------

ניולין נולד בפורטלנד שבאורגון, וגדל בעיר לה קניאדה פלינטרידג' שבקליפורניה. בין השנים 1967–1971 למד באוניברסיטת יוטה, ובכל שלוש עונותיו בקבוצת הכדורסל של האוניברסיטה הוביל את קלעיה, עם ממוצע כולל של 23.1 נקודות בממוצע למשחק. מאמן הקבוצה באותה תקופה היה חבר היכל התהילה של הכדורסל לעתיד ג'ק גארדנר.

קריירת משחק
-----------

בדראפט ה-NBA‏ 1971 נבחר ניולין בבחירה ה-24 על ידי יוסטון רוקטס, אשר עברה באותו הקיץ מסן דייגו ליוסטון. בעונות הבאות היה אחד השחקנים המובילים של הרוקטס, לצדם של רודי טומג'נוביץ', קלווין מרפי ומוזס מלון, והשתתף עם הקבוצה בפלייאוף ה-NBA בעונות 1975, 1977 ו-1979. בפלייאוף 1977 גברה יוסטון על וושינגטון בולטס (4–2), בדרך להעפלה הראשונה בתולדותיה לגמר האזור המערבי; בסדרת גמר המערב עצמה, הפסידו הרוקטס מול פילדלפיה 76' בתוצאה 2–4.

באוקטובר 1979, לאחר 8 עונות ביוסטון, הועבר ניולין בטרייד לניו ג'רזי נטס תמורת בחירת דראפט עתידית. בשתי עונותיו עם הנטס הוביל את קלעי הקבוצה, עם ממוצעים של 20.9 ו-21.4 נקודות למשחק, בהתאמה, אולם את שתי העונות סיימה ניו ג'רזי במקום העשירי (מתוך 11) באזור המזרחי. ב-16 בדצמבר 1979 קלע שיא קריירה של 52 נקודות בהפסד קבוצתו מול בוסטון סלטיקס.

לקראת עונת 1981/1982 הועבר בטרייד לניו יורק ניקס, בתמורה לשחקן העונה השנייה מייק וודסון. בעונתו היחידה עם הניקס קלע 9.3 נקודות בממוצע למשחק כשחקן ספסל, ובקיץ 1982 שוחרר מהקבוצה ופרש ממשחק, בגיל 33.

ב-9 מתוך 11 עונותיו ב-NBA היה אחד מעשרת קלעי העונשין הטובים ביותר של העונה, ובעת פרישתו ניצב במקום הרביעי בתולדות הליגה באחוזי קליעה מהעונשין לאורך הקריירה (אחרי ריק בארי, קלווין מרפי וביל שרמן), עם 87.0%.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  סטטיסטיקות הקריירה של ניולין ב-NBA, באתר basketball-reference.com
2. ↑  סטטיסטיקות המכללות של ניולין, באתר sports-reference.com
3. ↑  רשימת הנבחרים בדראפט 1971, באתר basketball-reference.com
4. ↑  גאונות היא התמדה בהסוואה, באתר ספורטס אילוסטרייטד, 30 במרץ 1981
5. ↑  סטטיסטיקות המשחק בין הנטס לסלטיקס, באתר basketball-reference.com
6. ↑  הניקס מצרפים את ניולין, באתר הניו יורק טיימס, 10 ביוני 1981
7. ↑  רשימת מובילי הליגה באחוזי קליעה מהעונשין, נכון לשנת 1982, באתר basketball-reference.com
ספינת השוטים, אילוסטרציה לפואמה של סבסטיאן ברנט, שיצאה לאור בבזל בשנת 1494.
**ספינת השוטים,** או **משל הקברניט,** הוא משל שהופיע ב'ספר המדינה' של אפלטון.

המשל מתאר את הבעייתיות שבשלטון לא מריטוקרטי, קרי שלטון שאינו מבוסס על כישורים – כגון דמוקרטיה, אוליגרכיה וכדומה.

מקור
----

בתרגומו של יוסף גרהרד ליבס לכתבי אפלטון, המשל מופיע בכרך ב', עמודים 384–385:

> 
> תאר לך אניות רבות או אניה אחת שתהיה נתונה במצב כדלהלן:
> 
> 
> בעל האנייה עולה בגודלו ובכח גופו על כל יורדי האנייה, אלא שהוא כבד שמיעה, וכמו כן פגומה ראייתו, ובקיאותו בענייני הים אינה אלא כיוצא בזה; ואילו המלחים רבים זה עם זה על הנהגת האנייה, וכל אחד מדמה בנפשו שעליו לתפוס את ההגה, בלא שלמד אמנות זו מימיו, ובלא שיהא בידו לנקוב בשם מורהו, או לציין את פרק הזמן בו למד; ולא עוד אלא שטוענים הם כי הדבר אינו ניתן ללימוד, ואף לא יהססו לגזור לגזרים את כל האומר שכן; ותמיד הם מקיפים את בעל האנייה עצמו ומפצירים בו ועושים כל מעשה שבעולם כדי שימסור בידיהם את ההגה;
> 
> 
> ולעיתים כשהוא נכנע לאחרים ולא להם, יהרגו את האחרים הללו או ישליכו אותם מתוך האנייה; ואת בעל האנייה שהינו כמות שהוא יכניעו לרצונם בסם שינה או ביין או בתחבולה אחרת, וכך הם משתלטים על האנייה ונזקקים לכל מה שיש בה, ואגב משתאות ומסיבות הם מפליגים בים כדרך שמסתבר שכמותם; ולא עוד אלא שהם משבחים כל איש שיש בכוחו לסייעם שיתפסו את השלטון מתוך שידול בעל האנייה וכפייתו, והמסוגל לכך - יקראו לו ימאי וקברניט מומחה ובקי בענייני הספנות; ומי שאין בכוחו לסייעם בהשתלטות זו יגנוהו כאיש לא יצלח;
> 
> 
> ואילו בדבר הקברניט האמיתי אינם מבינים אף זאת: שחייב הוא לתת דעתו על תקופות השנה ושעות היום, על שמיים וכוכבים ורוחות וכל מה ששייך לאותה אמנות, אם עתיד הוא להיות לאמיתו של הדבר איש הראוי לשלוט באנייה; ואילו שיתפוס אדם את ההגה, בין על דעת האחרים ובין בעל כורחם - יכולת זו, סבורים הם, אי אפשר להשיגה בשום אומנות שאדם ילמד ובשום אימון שיתאמן בו, אלא בחכמת הקברניט.
> 
> 
> ואם זהו המעשה שנעשה באניות - כלום אינך מאמין שהקברניט האמיתי אמנם ייקרא צופה- שחקים, ומדבר-הבלים ואיש-אין-חפץ-בו, בפי מלחי האנייות שהכך עלה להן?
> 
> 
> 
> 

במשל, בעל האנייה משול למדינה, המלחים משולים לשלטון דמוקרטי או אוליגרכי – שנוהגים בכוח או בפופוליזם – והקברניט משול לשלטון של מלך-פילוסוף, שיודע כיצד למשול.

בתרבות
------

ספינת השוטים מאת הירונימוס בוש
ב-1494, ברוח הרנאנס והחזרה לכתבים העתיקים, פרסם הסאטיריקן הגרמני סבסטיאן ברנט את הפואמה ספינת השוטים בהשראת המשל. בסוף המאה ה-15 הירונימוס בוש צייר ציור שנושא את שם הפואמה.

המשל, וכן הפואמה, מוזכרים פעמים רבות גם בתרבות הפופולרית, דוגמת הספר והסרט ספינת השוטים (סרט), וכן במוזיקה דוגמת שיריהם של הדלתות (1970), גרייטפול דד (1974), ג'ון קייל (1974), וורלד פארטי (1987), רוברט פלאנט (1988) ואירייז'ר (1988).

ראו גם
------

* המדינה (דיאלוג אפלטוני)
* ספינת השוטים (פואמה)

קישורים חיצוניים
----------------

ויקישיתוף מדיה וקבצים בנושא **ספינת השוטים** בוויקישיתוף

הערות שוליים
------------

1. ↑  אפלטון, כרך ב', תרגום: יוסף גרהרד ליבס, **כתבי אפלטון**, הוצאת שוקן, 1957, עמ' 384–385
**שאריבקה** (באוקראינית: **Шарівка**; בפולנית: **Szarawka**; ברוסית: **Шаровка**) היא עיירה במחוז חמלניצקי שבאוקראינה, בה התקיימה עד השואה קהילה יהודית.

תולדות היישוב
-------------

שאריבקה נזכרת מתחילת המאה ה-16, ובאמצע המאה ה-17 נפגעה בידי הטטרים. בחלוקת פולין בסוף המאה ה-18 נכללה העיירה בתחום האימפריה הרוסית.

יהודי שאריבקה
-------------

בין מלחמות העולם נמנו בעיירה כ-650 יהודים, כרבע מתושביה, ותחת המשטר הסובייטי עבדו חלקם בקולחוז שהוקם בסמוך לעיירה.

ב-8 ביולי 1941, במהלך מבצע ברברוסה, נכבשה העיירה בידי הגרמנים, ועד מהרה הגיעו אליה פליטים יהודים משטחי פולין הכבושה ומבסרביה, כמו גם יהודים מכפרי הסביבה. בהמשך, רוכזו יהודי העיירה בגטו שהוקם בה, בו נצטוו לענוד טלאי צהוב, להעביר לשלטונות סכומי כופר ולהתייצב לעבודות כפייה. בשל תנאי המחיה הקשים בגטו, מתו רבים מיושביו ברעב וממחלות. בסוף קיץ 1941 הובאו לגטו שבעיירה יהודים נוספים מגטו פרמפול.

באוקטובר 1942 ריכזו שוטרים מקומיים בפקודת הגרמנים את כל הגברים הצעירים מהגטו שבעיירה, ורצחו אותם במחצבה סמוכה. יתר יושבי הגטו נרצחו עד תחילת נובמבר שלאחר מכן.

קישורים חיצוניים
----------------

ויקישיתוף מדיה וקבצים בנושא **שאריבקה** בוויקישיתוף
* שרובקה (Sharovka), ב"אנציקלופדיה של הגטאות", באתר "יד ושם"
* "שאריבקה", באתר JewishGen (באנגלית)
**רוזדיל** (באוקראינית: **Розділ**; בפולנית: **Rozdół**; ביידיש: **ראזלע**) היא עיירה במחוז לבוב שבמערב אוקראינה, בה התקיימה עד השואה קהילה יהודית גדולה.

תולדות היישוב
-------------

רוזדיל נזכרת לראשונה בשנת 1560, ובשנת 1571 הוענקו לה זכויות יסוד. מהמאה ה-17 הייתה העיירה בבעלות אצולה, ובשנת 1780 הוקם בה מנזר. שרפה גדולה שפרצה בעיירה בשנת 1880 פגעה קשות ביישוב.

בחלוקת פולין בסוף המאה ה-18 נכללה העיירה בתחום גליציה האוסטרית, ולאחר מלחמת העולם הראשונה, ובהתאם להסכם ריגה, נכללה העיירה בתחום הרפובליקה הפולנית השנייה.

יהודי רוזדיל
------------

התיעוד הראשון לישיבת יהודים בעיירה הוא משנת 1614, ובסוף המאה ה-17 כבר התקיימה בעיירה קהילה יהודית מאורגנת. במהלך המאות ה-18 וה-19 גדל היישוב היהודי בעיירה, אך מסוף המאה ה-19 החלו רבים מיהודי העיירה להגר ממנה. בתחילת המאה ה-20 נמנו בעיירה 2,262 יהודים. במהלך מלחמת העולם הראשונה ולאחריה עזבו את העיירה יהודים נוספים.

בין מלחמות העולם נמנו בעיירה 1,902 יהודים, כמחצית מתושביה, והתקיימה בה פעילות ציונית ענפה. הפעילות הציבורית היהודית בעיירה נאסרה עם כיבושה בידי הסובייטים בספטמבר 1939, ובתקופה זו הגיעו לעיירה פליטים יהודים רבים, עד שמספר יהודיה הגיע לכ-2,500 איש.

עם כיבוש העיירה בידי הגרמנים ביוני 1941, במהלך מבצע ברברוסה, הטילו אלו על יהודיה גזירות שונות, ובהן חובת ביצוע עבודות כפייה. ב-4 עד ה-5 בספטמבר 1942 ערכו הגרמנים אקציית חיסול בעיירה, בה הובילו את למעלה מ-1,600 היהודים שנותרו בה לתחנת הרכבת בחודורוב, ממנה נלקחו בקרונות משא למחנה ההשמדה בלז'ץ.

קבוצת עובדי כפייה יהודים שהושארה בעיירה נשלחה ממנה בסוף החודש למחנה עבודה בסטרי. למעלה מ-150 מהם ששבו לרוזדיל לאחר מכן הוצאו להורג ב--4 בפברואר 1943.

מכ-1,900 יהודי העיירה שרדו את השואה במסתורים 4 יהודים בלבד.

קישורים חיצוניים
----------------

ויקישיתוף מדיה וקבצים בנושא **רוזדיל** בוויקישיתוף
* רוזדול באתר מרכז מורשת יהדות פולין
* "רוזדול", באתר השטעטל הווירטואלי
* "רוזדיל", באתר JewishGen (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007395925105171

 |
**לינטון רודני טאונס** (באנגלית: **Linton Rodney Townes**; נולד ב-30 בנובמבר 1959) הוא כדורסלן עבר אמריקאי, ששיחק בעמדות הקלע והסמול פורוורד.

קריירה
------

טאונס נולד בריצ'מונד וירג'יניה ארצות הברית. שיחק בליגת המכללות בג'יימס מדיסון דיוקס, והיה קפטן הקבוצה. בשנת 1982 נבחר במקום ה-33 בסיבוב השני של דראפט ה-NBA (דראפט 1982) על ידי פורטלנד טרייל בלייזרס. בעונתו הראשונה ב-NBA 1982/83 שיחק 55 משחקים במדי פורטלנד והעמיד ממוצעים של 4.5 נקודות למשחק ו-1.2 ריבאונדים. בשנים הבאות הוא נדד בין קבוצות מליגת ה-CBA ומילווקי באקס, סן דייגו קליפרס וסן אנטוניו ספרס מה-NBA בהן מיעט לשחק.

ב-1985 יצא לאירופה, הצטרף לריאל מדריד וזכה איתה באליפות הליגה ובגביע המלך הספרדי בכדורסל. בעונה שאחרי עבר לסאטורן קלן הגרמנית בהדרכתו של המאמן הישראלי רלף קליין וזכה איתה באליפות גרמניה.

ב-1987 הגיע להפועל תל אביב. לאחר שתי עונות בקבוצה, בהן קלע בממוצע 24 נקודות למשחק, עבר לשחק בקבוצת סן-קנטן מצרפת.

בשנת 1992 שב לישראל ושיחק בשורות מכבי ראשון לציון בשורותיה קלע 22.5 נקודות למשחק בליגה הסדירה. לאחר העונה שב לספרד, בה החל את הקריירה האירופית ושיחק עונה בפרול, שלוש עונות במנרסה שאיתה זכה בגביע הספרדי, עונה בלוגו ושנה אית בחיחון.

ב-1999 פרש ממשחק.

קישורים חיצוניים
----------------

ויקישיתוף מדיה וקבצים בנושא **לינטון טאונס** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ליגת העל הספרדית בכדורסל (בספרדית)
* פרופיל, באתר אוניברסיטת ג'יימס מדיסון
* פרופיל, באתר מנהלת ליגת העל בכדורסל
**מייקל ג'רום "מייק" גיבסון** (באנגלית: **Michael Jerome "Mike" Gibson**; נולד ב-27 באוקטובר 1960) הוא כדורסלן עבר אמריקאי. שיחק בליגת ה-NBA, וכן בהפועל גליל עליון בעת שזכתה באליפות המדינה הראשונה בתולדותיה. גובהו 2.08 מטרים.

ביוגרפיה
--------

גיבסון נולד במדינת דרום קרוליינה שבארצות הברית. שיחק בקבוצת הכדורסל של "אוניברסיטת קרוליינה הדרומית אפסטייט" וזכה איתה באליפות ליגת המכללות המשנית NAIA. בשנת 1982 נבחר בסיבוב השני בדראפט ה-NBA במקום ה-44 הכללי על ידי וושינגטון בולטס. הוא שיחק בליגת ה-CBA, ובעונת 1983/84 שיחק בוושינגטון בולטס. עבר לשחק בטורינו מאיטליה, ושב לעונה נוספת ב-NBA והפעם בקבוצת דטרויט פיסטונס. כשחקן NBA שיחק כ-6 דקות בממוצע למשחק. בהמשך שב לליגת הCBA החצי מקצוענית, שיחק עונה חלקית באיטליה, עונה אחת בפרול הספרדית. 

בשנת 1990 הוא הגיע להפועל תל אביב. הוא החל את העונה באופן מיטבי, אך לאחר שהקבוצה הודחה מאירופה, הוחלט להחליפו בשחקן דאג לי. בעונת 1991/92 שב לישראל, הצטרף להפועל גליל עליון ובעונתו השנייה בקבוצה זכה איתה באליפות המדינה, אליפות ראשון לקבוצה, לאחר שנים רבות בהן זכתה מכבי תל אביב באופן בלעדי באליפות. בעונה זו שיחק לצד ברד ליף, דורון שפר, סטיב מאלוביק ואנדרו קנדי. הקבוצה בהדרכתו של פיני גרשון שיחקה בשיטה בה הגבוהים שיחקו רחוק מן הסל. גיבסון התבלט כחוסם, וכקלע טוב מחצי מרחק ומהשלוש. הוא המשיך בקבוצה שנתיים נוספות ופרש בשנת 1995.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA
* פרופיל, באתר ליגת העל הספרדית בכדורסל (בספרדית)
* קלעי כל הזמנים, אתר מנהלת ליגת העל
* אתר הכדורסל של ערן סלע, מייק גיבסון - הזיקית

הערות שוליים
------------

1. ↑  סטטיסטיקה אישית, באתר basketball-reference.com
2. ↑  הזיקית מהגליל, באתר מנהלת ליגת העל בכדורסל
קברו של הרב משה דאנון הרב הראשי ליהודי סרייבו 1830-1815 השוכן בסטולאץ
בית הכנסת בסטולאץ
**סְטוֹלָאץ** (בבוסנית: **Stolac**, בסרבית קירילית: **Столац**) היא עיר ורשות מקומית השוכנת בשטח קנטון הרצגובינה-נרטבה, בפדרציה של בוסניה והרצגובינה אשר בבוסניה והרצגובינה.

היסטוריה
--------

היישוב נוסד במהלך ימי הביניים והתפתח כמרכז מסחרי אזורי. בהמשך נבנתה במקום מצודה והיישוב מאוזכר לראשונה בכתובים מהמאה ה-15 תחת השם וִידוֹשְקִי. בהמשך, נכבש האזור על ידי האימפריה העות'מאנית. ב-1878, לאחר קונגרס ברלין סופח בפועל אזור הרצגובינה על ידי האימפריה האוסטרו-הונגרית ובכלל זה העיירה סטולאץ. לאחר מלחמת העולם הראשונה נכללה סטולאץ בשטחי ממלכת יוגוסלביה. באפריל 1941, במהלך מלחמת העולם השנייה נכבשה יוגוסלביה על ידי גרמניה הנאצית ובהמשך נכללה בשטחי המדינה העצמאית של קרואטיה בשלטון האוסטאשה. לאחר המלחמה נכללה בשטחי יוגוסלביה וב-1992, לאחר התפרקות יוגוסלביה נכללה בשטחי בוסניה והרצגובינה. במהלך מלחמת בוסניה נפגעה העיר ונגרמו בה נזקי רכוש.

מזג אוויר
---------

בסטולאץ שורר אקלים ממוזג עם השפעה ממתנת מכיוון הים האדריאטי המעניקה לו מאפיינים ש אקלים ים-תיכוני. הטמפרטורה הממוצעת השנתית היא 15.6oc וערכי הקיצון הממוצעים נעים מ-5.6oc בינואר ועד 26.1oc ביולי. כמות המשקעים השנתית הממוצעת היא 1,399.5 מילימטרים והחודש הגשום בשנה הוא נובמבר בו יורדים בממוצע 185.4 מילימטרים של משקעים.

יהודים
------

 ערך מורחב – **יהדות סרייבו**  

בסטולאץ אין קהילה יהודית. בפאתי העיר קבור הרב משה דאנון שהיה הרב הראשי ליהודי סרייבו בין 1815–1830. ב-1830 החליט הרב לעלות לירושלים ובדרכו נפטר ליד סטולאץ ובה נקבר. קברו הפך מוקד עלייה לרגל ליהודי סרייבו ועד שנות ה-50 של המאה ה-20 היו פוקדים את קברו של הרב דאנון ביום השנה למותו. לאחר פירוק יוגוסלביה וכינון בוסניה והרצגובינה התחדש מנהג העלייה לרגל. במקום הוקם בית כנסת לשימוש עולי הרגל והוא נשמר ומתוחזק על ידי משפחה מוסלמית מסטולאץ.

קישורים חיצוניים
----------------

ויקישיתוף מדיה וקבצים בנושא **סטולאץ** בוויקישיתוף
* 

* אתר האינטרנט הרשמי של סטולאץ

הערות שוליים
------------

1. ↑  מזג האוויר בסטולאץ, באתר weatherbase.com, אוחזר ב-16 באוקטובר 2014 (באנגלית).
2. ↑  **הקהילה היהודית בסרייבו**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמ' 214-213.

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0004 0560 0769
* NKC: ge727104

 |
פרויקט **אבן משתלבת** הוא מכשול הנדסי שנבנה על ידי צה"ל לאורך הגבול בין ישראל ללבנון, ושינוי תוואי השטח במטרה להקשות על חזבאללה לפלוש לשטח ישראל כאשר תפרוץ מלחמה בין ישראל לארגון.

מכשול ההפרדה כולל גדרות, חומת בטון מודולרית שגובהה נע בין 7 ל-9 מטרים, סוללות עפר, מגדלי פילבוקס ממוגנים, עשרות מצלמות ואמצעים טכנולוגיים נוספים לאיסוף מודיעין. המכשול החדש נבנה בדומה למכשול החדש שהקימה ישראל בשנים האחרונות סמוך לעזה.

באפריל 2020 הושלמו בנייה של כ-15 ק"מ של חומה (התקציב שאישרה עד כה המדינה הספיק לאורך זה בלבד), זאת מתוך כ-130 הקילומטרים של גבול. מנהלת גדר ההפרדה טוענת כי חסר 1.7 מיליארד שקל חדש להשלמת הפרויקט כולו לאורך כל הגדר כולה. לחומה הנבנית יש חלק תת-קרקעי, שמעליו 6 מטרים של חומה יצוקה ושלושה נוספים של מוטות ברזל.

מתוך 15 הק"מ של הפרויקט: כ-5.2 ק"מ הם סביב הגדר שמראש הנקרה ועד שלומי, וכ-4.6 ק"מ באזור המזרחי, הם מסביב לגדר שבסמוך למטולה ומשגב עם.

ראו גם
------

* המכשול נגד מנהרות בגבול רצועת עזה
* גדר הגבול ישראל–מצרים

קישורים חיצוניים
----------------

* גבי שניידר, צה"ל חושף: העבודות להקמת חומת הבטון החדשה בגבול הצפון, 6 בספטמבר 2018, באתר "הידברות"
* תיעוד: מול עיניים לבנוניות - צה"ל בונה חומה בגבול לבנון, באתר רוטר.נט

הערות שוליים
------------

1. ↑  אור רביד, ‏המכשול בגבול לבנון - תמונת מצב, באתר ‏מאקו‏, 8 באפריל 2020
פירוש נוסף ערך זה עוסק במושב עובדים בחבל ימית. אם התכוונתם למשמעות אחרת, ראו שדה.

**שדות**, היה מושב עובדים של תנועת המושבים בחבל ימית שבצפון חצי האי סיני, המושב הוקם בשטח חולי סמוך לצומת רפיח, כשישה קילומטרים ממערב לקו הגבול הבינלאומי (הקו הירוק) וכשמונה קילומטרים מדרום לחוף הים, במקום שבו הוקמה בהמשך העיר ימית. המושב פונה ונהרס במסגרת פינוי חצי האי סיני והשבתו לידי המצרים כחלק מהסכם השלום בין ישראל למצרים. 

ב-1969 פונה מן המקום שבט בדואי שהתגורר באזור לכיוון צומת רפיח (הטיעון הרשמי לפינוי היה שיקולי ביטחון). בני השבט עבדו מאוחר יותר כפועלים שכירים ביישובים בסביבה. השבט עתר לבג"ץ נגד הפינוי ב-1972, ובג"ץ דחה את העתירה. 

שדות היה היישוב האזרחי הראשון שהוקם בחבל ימית, בינואר 1971. שמונה עשרה המשפחות הראשונות שהתיישבו במקום הורכבו בעיקרן מיוצאי קיבוצים ש"גויסו" באמצעות מודעה בעיתון להתיישב במושב. לאחר ביקור במקום ב-1972 כתב חיים גורי בעיתון "דבר" כי מושב שדות הוא פלא, שילוב בין רוח המערב הפרוע לבין פטריוטיזם לוהט. חברי המושב גידלו בין היתר עגבניות לייצוא, וזכו בהצלחה כלכלית, שעודדה את הקמת היישובים האחרים בחבל. 

בשיא התפתחותו התגוררו במושב 64 משפחות ושטחו כלל 1500 דונם, בסמוך למושב הוקמו המרכז הקהילתי "אבשלום" ובית ספר יסודי אזורי בשם זה בו למדו ילדי המושבים בחבל ימית.

ליד המושב נמצאו מרבצי גז טבעי אשר הופקו בקידוח "שדות" 

במסגרת הסכם השלום בין ישראל למצרים בו הוחלט על החזרת חצי האי סיני לידי מצרים פונה המושב בשנת 1982 ובתיו נהרסו. רבים ממפוניו הקימו את מושב עין הבשור שבחבל אשכול.

הערות שוליים
------------

1. ↑  Gershom Gorenberg, Occupied Territories: The Untold Story of Israel's Settlements, p. 235-236
2. ↑  Gershom Gorenberg, Occupied Territories: The Untold Story of Israel's Settlements, p. 235-236
3. ↑  Elisha Efrat, Geography and politics in Israel since 1967, p. 141

| ישובי סיני שפונו במסגרת הסכם השלום בין ישראל למצרים או הסכמים אחרים |
| --- |
| יישובי חבל ימית | אבשלום • אוגדה • דקלה • חולית • חרובית • חצר אדר • ימית • מחנה נורית • מעוז הים • נאות סיני • ניר אברהם • נתיב העשרה • פריאל • פרי גן • סופה (סיני) • עצמונה • שדות • תלמי יוסף |
| יישובי מרחב שלמה | אופירה • די זהב • נביעות • שלהבת • זהרון |
| נוספים | קדש ברנע • נח"ל ים • נח"ל תרשיש |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007568744005171

 |
**יוהאן ברג גודמונדסון** (באיסלנדית: **Jóhann Berg Guðmundsson**, נולד ב-27 באוקטובר 1990) הוא כדורגלן איסלנדי המשחק בקבוצת ברנלי ובנבחרת איסלנד כקשר.

קריירת מועדונים
---------------

יוהאן החל לשחק כדורגל בקבוצת פרייד'פליק המקומית, אך נאלץ לעזוב את המועדון המקומי ולעבור לאנגליה בגיל צעיר בשל מעבר הוריו. הוא בילה במחלקות הנוער של צ'לסי ופולהאם, תוך כדי שלמד בבית ספר בינלאומי לכדורגל בלונדון. אחרי שלא הסתגל לחיים באנגליה, שב לאיסלנד ב-2008, והצטרף מחדש למועדון בו החל לשחק, פרייד'פליק. זמן קצר לאחר חזרתו לאיסלנד, מצא עצמו משחק כבר בהרכב הראשון הבכיר של קבוצתו במסגרת ליגת העל האיסלנדית. בסיום אותה העונה, זכה בתואר השחקן המצטיין של השליש האמצעי של העונה. ב-30 בספטמבר 2008, מועדון הכדורגל הגרמני המבורג ניסה לרכוש את כרטיסו של יוהאן, אולם המעבר הסופי לא צלח. ב-28 בנובמבר 2008, יצא שוב לאנגליה, כאשר נבחן במועדון הפוטבול ליג צ'מפיונשיפ קובנטרי סיטי, בסופו של דבר, לא חתם על חוזה בקבוצה בסיום מבחני הניסיון. ב-28 בינואר 2009, פרייד'פליק הכריזה על הסכם מכירת שירותו של גודמונדסון למועדון הכדורגל ההולנדי א.ז. אלקמאר. יוהאן חתם בקבוצתו החדשה, על חוזה ל-5 שנים. לאחר חמש שנים בהרכב אלקמאר, הוכרז ב-11 ביולי 2014, על מעברו של גודמונדסון לקבוצת צ'רלטון אתלטיק. אחרי שכבש בעונתו הראשונה 11 שערים ב-37 משחקים, הוא נבחר למקום השני בהצבעת המועדון למצטיין העונה. ב-22 ביולי 2015, גודמונדסון חתם על הארכת חוזה במועדון, לארבע שנים נוספות. בסיום עונת 2015–2016, גודמונדסון ירד עם קבוצתו ליגה, כאשר צ'רלטון סיימה במקום ה-22 וירדה לליגת הפוטבול ליג הראשונה. ב-20 ביולי 2016 חתם בברנלי.

קריירה בינלאומית
----------------

באוגוסט 2008, זמן קצר בלבד לאחר שערך את הופעתו בנבחרת איסלנד עד גיל 21, יוהאן זומן לסגל נבחרת איסלנד הבכירה, לקראת משחק ידידות מול נבחרת אזרבייג'ן בכדורגל. יוהאן שותף במשחק, ואף בישל בו שער. ב-6 בספטמבר 2013, יוהאן כבש שלושער עבור מולדתו משחק מוקדמות מונדיאל 2014 מול שווייץ, והיה לכדורגלן האיסלנדי הראשון מזה 13 שנים שכובש שלושער במדי הנבחרת. שערו השלישי באותו המשחק, היה שער שיויון דרמטי בדקה ה-91, שקבע את תוצאת הסיום על 4-4. גודמונדסון נמנה עם סגל הנבחרת האיסלנדית לטורניר הגמר של יורו 2016 בצרפת.

קישורים חיצוניים
----------------

ויקישיתוף מדיה וקבצים בנושא **יוהאן גודמונדסון** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
* פרופיל, באתר FootballDatabase.eu

| **נבחרת איסלנד – יורו 2016** |
| --- |
| 1 האלדורסון • 
2 סייוורסון • 
3 הייקסון • 
4 הרמנסון • 
5 אינגסון • 
6 ר. סיגורדסון • 
7 גודמונדסון • 
8 ביארנסון • 
9 סיגת'ורסון • 
10 ג. סיגורדסון • 
11 פינבוגאסון • 
12 כריסטינסון •
13 יונסון • 
14 אאורנסון •
15 בדוורסון •
16 סיגוריונסון •
17 גונארסון •
18 ביארנסון •
19 מגנוסון •
20 הלפרדסון •
21 טרוסטאסון •
22 גודיונסן •
23 סקולאסון •
מאמן: לאגרבק & האלגרימסון | איסלנדאיסלנד |

| **נבחרת איסלנד – מונדיאל 2018** |
| --- |
| 1 האלדורסון • 
2 סייוורסון • 
3 פרידיונסון • 
4 א. גודמונדסון • 
5 אינגסון • 
6 ר. סיגורדסון • 
7 י. גודמונדסון • 
8 ביארנסון • 
9 סיגורדרסון • 
10 ג. סיגורדסון • 
11 פינבוגאסון • 
12 שראם •
13 רונארסון • 
14 אאורנסון •
15 איולפסון •
16 או. סקולאסון •
17 גונארסון •
18 מגנוסון •
19 גיסלסון •
20 הלפרדסון •
21 טראוסטאסון •
22 בדוורסון •
23 אר. סקולאסון •
מאמן: האלגרימסון | איסלנדאיסלנד |
**אוטרי ויטלייביץ' קוואנטרישווילי** (ברוסית: **Отари Витальевич Квантришвили**; ‏27 בינואר 1948 – 5 באפריל 1994) היה מאפיונר ואיש עסקים רוסי ממוצא גרוזיני. מייסד מפלגת הספורטאים של רוסיה.

היה ידוע בכינוי "אוטריק", והיה אחד המאפיונרים המשפיעים ביותר במוסקבה בשנות ה-90.

ביוגרפיה
--------

קברם של אוטרי ואמירן קוואנטרישווילי בבית העלמין וגנקובסקויה שבמוסקבה.
אוטרי נולד ב-27 בינואר 1948. נולד למשפחתו של נהג קטר חשמלי, אביו הועבר לאחר מכן לעבודה לדפו במוסקבה.

בשנת 1966 אוטרי הורשע באונס ונשלח ל-7 שנות מאסר, ב-1970 עם אבחנה של "סכיזופרניה איטית" הועבר לבית החולים הפסיכיאטרי הכללי בליובלינו.

מאז 1985 עסק בעסקים. בתנאי הקפיטליזם ה"פרוע" של שנות ה-90 רכש מניות במפעלים מסחריים שונים (דיסקוטק, בתי קזינו ועוד).

בפברואר 1994 הקים את מפלגת הספורטאים של רוסיה, שמטרתה הפוליטית הייתה החזרת שלטון החוק במדינה.

ב-5 באפריל 1994 אוטרי נרצח במוסקבה בשלוש יריות מרובה מסחרי בעל קליבר קטן בעת שעזב את מרחצאות קרסנופרסננסקי (רו').

אלכסי שרסטוביטוב (בכינוי "ליושה סולדט") נמצא אשם ברצח. על פי החקירה, סיבת הרצח הייתה הסכסוך בין אוטרי קוונטרשווילי לסרגיי טימופייב ("סילבסטר"), מייסד וראש ארגון הפשע אורחובסקאיה, שנהרג בספטמבר 1994. גרסה אחרת טוענת שאוטרי נפל קורבן למלחמה פלילית בין ארגוני פשע צ'צ'ניים וסלאביים.

אחיו הגדול היה גם מאפיונר ידועה, אמירן קוואנטרישווילי (רו').

קישורים חיצוניים
----------------

ויקישיתוף מדיה וקבצים בנושא **אוטרי קוואנטרישווילי** בוויקישיתוף
* איך הפך אוטרי קוואנטרישווילי למאפיונר, סרטון באתר יוטיוב
* אוטרי קוואנטרישווילי, באתר "Find a Grave" (באנגלית)

הערות שוליים
------------

1. ↑  *Карышев Как Отари и Сильвестр делили Москву*, נבדק ב-2022-10-28
2. ↑  Отари Витальевич Квантришвили биография, www.people.su
3. ↑  Квантришвили Отари Витальевич: биография, семья, убийство, Samarastat, ‏2021-09-05 (ברוסית)
**צ'רלי ומעופפלית-הזכוכית** או **צ'רלי ומעללית הזכוכית** (באנגלית: **Charlie and the Great Glass Elevator**) הוא ספר-המשך לספר-הילדים צ'ארלי והשוקולדה. הספר נכתב על ידי רואלד דאל בשנת 1972. 

הספר תורגם למספר שפות; ב-1983 יצא גם בעברית, בתרגומו של אורי בלסם, בהוצאת סדרת מרגנית.

תקציר העלילה
------------

בהמשך לספר הקודם, צ'רלי בקט ומשפחתו טסים יחד עם מר וילי וונקה, בעל בית-החרושת לממתקים במעופפלית-הזכוכית. הסבתות יוספינה וג'ורג'ינה נבהלות מהטיסה, ובעקבות כך יוצאת המעופפלית אל מחוץ לאטמוספירה. המשפחה מגיעה למלון-החלל ארצות הברית, המהווה את מבצע-החלל הגדול ביותר. אנשי-המלון חושבים שצ'רלי ובני משפחתו הם טייסי החלל של מר הילטון, של רוסיה או של סין; הם חושדים שבמיטת הסבים מוטמנת פצצה שנועדה לפוצץ את המלון. 

במלון נתקלים צ'רלי ובני משפחתו ביצורי חלל ענקיים, דמויי ביצה ובעלי עיניים אדומות הנקראים "קריצים חרקוזואידים", היכולים לשנות צורה, וטורפים חלק מהעובדים. יצורים אלה באו מכוכב חרקוס, המרוחק 34,427 מיליון קילומטר מכדור הארץ. היצורים הורסים את רקטות התאוצה של המעבורת; וילי וונקה וחבריו גוררים אותם לכדור הארץ ומצילים אותם, והקריצים נשרפים.

כשהם חוזרים לבית החרושת, מציע וונקה לזקנים להפוך לצעירים בעזרת תרופת פלא ושמה Wonka-Vite, ה'מצעירה' את הנוטל אותה בעשרים שנה. סבתא יוספינה, סבא ג'ורג' וסבתא ג'ורג'ינה לוקחים אליהם את הגלולות, ארבע לכל אחד. סבתא יוספינה בת השמונים ושלושה חודשים נהפכת לתינוקת בת שלושה חודשים, סבא ג'ורג' בן השמונים ואחת נהפך לתינוק בן שנה, ואילו סבתא ג'ורג'ינה בת השבעים ושמונה הופכת לבת מינוס שנתיים. צ'רלי ומר וונקה נוסעים בעזרת מעופפלית-הזכוכית אל שלילנדיה, ארץ-המינוס, ובעזרת תרופה אחרת שהמציא מר וונקה, Vita-Wonk, הם מחזירים את סבתא ג'ורג'ינה אל בית-החרושת, ושם מגלים כי התרופה ה'מזקינה' הפכה אותה לאדם הזקן ביותר עלי-אדמות: בת שלוש-מאות חמישים ושמונה שנים. מיד מעניק לה מר וונקה ארבעים גלולות של Wonka-Vite, וכך חוזרת סבתא ג'ורג'ינה להיות בת שבעים ושמונה שנים. לקראת סיום הספר מקבל מר וונקה מכתב-הזמנה מנשיא ארצות-הברית, והוא ומשפחת בקט יוצאים אל-עבר הבית הלבן.

קישורים חיצוניים
----------------

* צ'ארלי ומעופפלית הזכוכית, באתר OCLC (באנגלית)

| יצירותיו של רואלד דאל |
| --- |
| ספרי ילדים | ג'יימס והאפרסק הענק (1961) • צ'ארלי והשוקולדה (1962) • אצבע הקסם (1966) • מר שועל המהולל (1970) • צ'ארלי ומעופפלית הזכוכית (1972) • דני אלוף העולם (1975) • התנין הענקי (1978) • העי"ג (1982) • המכשפות (1983) • הג'ירף השקנאי וגם אני (1985) • מטילדה (1988) • בצ בצ רקי (1989) |
| ספרי מבוגרים | דודי אוסוולד (1979) • סיפורי הפתעה (1979) • עור וסיפורים נוספים (1980) |
| שירים לילדים | שירים עליזים וחרוזים פוחזים (1989) |
| סרטים ע"פ ספריו | וילי וונקה ומפעל השוקולד (1971) • העי"ג (1989) • המכשפות (1990) • ג'יימס והאפרסק הענק (1996) • מטילדה (1996) • צ'ארלי בממלכת השוקולד (2005) • מר שועל המהולל (2009) • העי"ג (2016) • טום וג'רי: וילי וונקה ומפעל השוקולד (2017) • המכשפות (2020) • מטילדה (2022) • וונקה (2023) |
| מחזות זמר ע"פ ספריו | מטילדה (2010) • צ'ארלי ומפעל השוקולד (2013) |
| תסריטים לסרטים | אתה חי רק פעמיים (1967) • צ'יטי צ'יטי בנג בנג (1968) • וילי וונקה ומפעל השוקולד (1971) |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: fde02ed7-1f11-4376-a420-06d758109c8a

 |
פירוש נוסף ערך זה עוסק בלבוש של הכהן הגדול. אם התכוונתם למשמעות אחרת, ראו אפוד (פירושונים).

במקרא, **אֵפוֹד** (רבים: אֲפוֹדִים) הוא פריט לבוש שהיה אחד משמונת בגדי הכהונה של הכהן הגדול. אפודים היוו חלק חשוב בפולחן הדתי בתקופת התנ"ך.

צורת האפוד של הכהן הגדול
------------------------

בתורה מתואר האפוד 

> 
> {ו} וְעָשׂוּ אֶת הָאֵפֹד זָהָב תְּכֵלֶת וְאַרְגָּמָן תּוֹלַעַת שָׁנִי וְשֵׁשׁ מָשְׁזָר מַעֲשֵׂה חֹשֵׁב: {ז} שְׁתֵּי כְתֵפֹת חֹבְרֹת יִהְיֶה לּוֹ אֶל שְׁנֵי קְצוֹתָיו וְחֻבָּר: {ח} וְחֵשֶׁב אֲפֻדָּתוֹ אֲשֶׁר עָלָיו כְּמַעֲשֵׂהוּ מִמֶּנּוּ יִהְיֶה זָהָב תְּכֵלֶת וְאַרְגָּמָן וְתוֹלַעַת שָׁנִי וְשֵׁשׁ מָשְׁזָר:
> 
> 
> 
> — ספר שמות, פרק כ"ח, פסוקים ו'–ח'
> 

 מפרשי המקרא התלבטו בהבנת הפסוקים. ההנחה המקובלת היא שהאפוד היה מעין בגד מרובע, דמוי סינר ארוך, שכיסה את חלקו התחתון של גוף הכהן, מגובה המתניים ועד לעקב. על פי רש"י היה האפוד סינר אחורי, שכיסה רק את חלקו האחורי של גוף הכהן הגדול, ועל פי רשב"ם היה האפוד סינר שהקיף גם את חלקו הקדמי של גוף הכהן, מעין חצאית. בחלקו העליון של האפוד נתפר "חשב האפוד" מעין חגורה, שיוצאת אל חלקו הקדמי של הכהן ונקשרת כדי להחזיק את האפוד. בפינות החשב היו שתי טבעות זהב שנקשרו בפתילי תכלת לחלקו התחתון של החשן מהחשב יצאו "כתפות האפוד". לדעת רש"י, הכתפות היו שתי רצועות שיצאו במקביל לקצוות רחבו של האפוד והגיעו עד לכתפיו של הכהן, שם הן התחברו לשרשראות הזהב של החשן. לדעת רשב"ם כתפות האפוד היו רצועה של בד שכיסתה את גבו של הכהן, והתחברה למעלה לשרשראות החושן.

על פי פרשנות אחרת, שמקורה בכתבי יוסף בן מתתיהו, לא היה האפוד סינר אלא מעין אפודה במשמעה המודרני, דהיינו פריט לבוש מעין חולצה פתוחה מצידיה, שכתפותיה מחברות את שתי חלקיה, וה'חשב' (החגורה) קושרת אותה לגוף.

האפוד היה ארוג מחוטים הטוויים מזהב (הזהב רוקע לטס דקיק ונחתך לחוטים), תכלת, ארגמן, תולעת שני ושש
על החלק של הכתפות שהונח על הכתפיים היו משובצות שתי אבני שוהם שעליהן חקוקים שמות שבטי ישראל, ועליהן נאמר במקרא: "ונשא אהרן את שמות בני ישראל על שתי כתפיו לזיכרון".

לאפוד חובר החושן בטבעות, ובמספר מקומות במקרא נקרא החושן בשם 'אפוד', מאחר שהם זוהו כפריט לבוש אחד.

אפודים נוספים
-------------

במקרא מתוארים כוהנים רגילים כ'לובשי אפוד בד'. גם בתיאורי עבודה זרה מתואר האפוד כפריט פולחן דתי המשמש לניבוי עתידות.

קישורים חיצוניים
----------------

* אפוד, באתר אנציקלופדיה בריטניקה (באנגלית)
* מאמרים בנושא אפוד, באתר ספריית אסיף

הערות שוליים
------------

1. ↑  רש"י ורשב"ם על ספר שמות, פרק כ"ח, פסוקים ו'–ז'
2. ↑  שמות, כ"ח, ו'
3. ↑  בשל כך, הפך אפוד הכהן הגדול למקושר עם האותיות החקוקות עליו. כך למשל, כאשר בחר פרופייט דוראן לכנות את ספרו העוסק בדקדוק אותיות העברית בשם 'מעשה אפוד'.

| בגדי כהונה |
| --- |
| בגדי כהן הדיוט | מכנסיים • כתונת • אבנט • מגבעת |  |
| תוספות לכהן גדול | מעיל • אפוד • חושן / אורים ותומים • ציץ • מצנפת |
**מוקדמות מונדיאל 2026** של אופ"א יערכו בין מרץ 2025 למרץ 2026. 55 הנבחרות החברות באופ"א יתמודדו על 16 מקומות במונדיאל 2026. המוקדמות התחלקו לשני סיבובים: שלב הבתים ופלייאוף.

בשלב הבתים יחולקו 55 הנבחרות ל-12 בתים של 5 או 4 קבוצות וישוחקו בשיטת בית חוץ. הנבחרת המנצחת בכל בית תעפיל למונדיאל והסגנית תעפיל לשלב הפלייאוף.

בשלב הפלייאוף יתחרו שתים עשרה הסגניות משלב הבתים בנוסף לארבע נבחרות שהעפילו מליגת האומות 2024/2025. 16 הנבחרות יחולקו ל-4 מסלולים שכללו 4 נבחרות כל אחד. בכל מסלול יתקיימו משחקי חצי גמר ומשחק גמר. ארבע הנבחרות שניצחו את משחקי הגמר בפלייאוף יעפילו למונדיאל.

הגרלה
-----

כל נבחרות החברות באופ"א יכולות להגיש בקשה להשתתף בתחרות, עם זאת, רוסיה הושעתה לזמן בלתי מוגבל ב-28 בפברואר 2022 מהשתתפות בתחרויות של אופ"א ופיפ"א עקב פלישתה לאוקראינה. לכן, לא ברור אם הם יתחרו במוקדמות של אופ"א במוקדמות המונדיאל או בכלל במוקדמות המונדיאל.

שלב הבתים
---------

### בית 1

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 2

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 3

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 4

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 5

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 6

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 7

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 8

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 9

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 10

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 11

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

  

### בית 12

| נבחרת | משחקים | ניצחונות | תיקו | הפסדים | שערים |
| --- | --- | --- | --- | --- | --- |
| זכות | חובה | הפרש |

שלב הפלייאוף
------------

בשלב הפלייאוף יתחרו שתים עשרה הנבחרות שסיימו במקום השני בבית, וארבע הנבחרות הטובות ביותר מבין הנבחרות שסיימו במקום הראשון בבתים בליגת האומות וסיימו מחוץ לשני המקומות הראשונים בבתים במוקדמות המונדיאל. שש עשרה הנבחרות יחולקו לארבעה בתים, ארבע נבחרות בכל בית שיתחרו בשני חצאי־גמר וגמר בכל אחד מהבתים על ארבעה מקומות לשלב הבתים של המונדיאל. את חצאי הגמר תארח הנבחרת בעלת המאזן הטוב ביותר במוקדמות מבין שתי המתמודדות, אירוח הגמר ייקבע בהגרלה. ארבע המנצחות בכל גמר יעפילו למונדיאל.
**ז'ול רומן פשה** (בצרפתית: **Jules Romain Pecher**; ‏1830, אנטוורפן – 1899, אנטוורפן) היה פסל וצייר בלגי.

ביוגרפיה
--------

פשה למד ציור באקדמיה המלכותית לאמנויות היפות של אנטוורפן אצל אדוארד דוז'רדן (אנ') ואצל יאן אנטון ורסכרן (הול'). פשה צייר ציורים של קדושים עבור כנסיות באנטוורפן: סן-אנדרה, סן-פול וכנסיית ברחם.

פשה זכה ב־1857 במדליית זהב על עבודה שאף נרכשה על ידי הממשלה הבלגית. לאחר מכן עבד בפריז בסטודיו של תומאס קוטיר, במהלך תקופה זאת הוא התיידד עם אוגוסט רודן שהיה בראשית דרכו.

פשה חזר ב-1863 לאנטוורפן.

פשה היה החל מ־1896 חבר באקדמיה המלכותית של בלגיה, אגודה של אמנים ומדענים בלגים.

גלריה
-----

* קורנליס פלוריס בפארק פטיט סבלון בבריסלקורנליס פלוריס בפארק פטיט סבלון בבריסל
* יאקוב יורדאנס באנטוורפן יאקוב יורדאנס באנטוורפן
* צילום מ־1901 של מונומנט לוס באנטוורפן שנהרס. בהקמתו השתתף גם אוגוסט רודןצילום מ־1901 של מונומנט לוס באנטוורפן שנהרס. בהקמתו השתתף גם אוגוסט רודן
* פיסול אדריכלי בבנק הלאומי באנטוורפןפיסול אדריכלי בבנק הלאומי באנטוורפן

קישורים חיצוניים
----------------

ויקישיתוף מדיה וקבצים בנושא **ז'ול פשה** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* RKD: 62285
* ULAN: 500084612
* VIAF: 96291506
* WorldCat: viaf-96291506

 |
**סוון רגנר** (גרמנית: Sven Regener; נולד ב-1 בינואר 1961) הוא הסולן וכותב הטקסטים של להקת Element of Crime. בנוסף הוא סופר מצליח אשר כתב שלושה רומנים. ספרו, מר להמן, היה לרב-מכר בגרמניה ותורגם לשפות רבות, בהן גם לעברית.

ביוגרפיה
--------

רגנר נולד בעיר ברמן, מערב גרמניה. ב-1985 היה רגנר אחד מהמייסדים של להקת הרוק אלמנט אוף קריים, חברי ההרכב היו ממערב ברלין, רגנר היה הזמר, כותב הטקסטים של הלהקה, נגן גיטרה, חצוצרה ופסנתר. הלהקה זכתה להצלחה בעולם וגם בישראל, בה הופיעו ב-1991 במועדון הליקוויד בתל אביב. את הופעה זו חיממה הזמרת גלית פלורנץ עם להקתה "מונטאז'". אלמנט אוף קריים שרה את שיריה באנגלית ובגרמנית והיא נחשבה ללהקת גל חדש חשובה. הלהקה פעילה עד היום והקליטה ארבעה עשר אלבומים ויותר משלושים סינגלים.
שם הלהקה **Element of crime** לקוח מסרט שיצר הבמאי הדני לארס פון טרייר ב-1984.

סיפרו הראשון של רגנר "מר להמן" יצא לאור ב-2001. הספר עוסק בחייו של פרנק, צעיר בן 30 אשר חבריו מכנים אותו באופן סאטירי "מר להמן" כדי לציין את אישיותו המגובשת והרשמית לטעמם. העלילה מתרחשת במערב ברלין ב-1989 כלומר הימים האחרונים לפני נפילת החומה המפרידה בין מערב ומזרח גרמניה. רגנר מתאר את נפילת החומה מנקודת המבט של "מר להמן" שהוא צעיר העובד, מבלה ומתגורר במערב ברלין ודרך שלל דמויות צבעוניות אחרות. הספר היה לרב-מכר ותורגם לשפות רבות. ספריו הנוספים של סוון רגנר, התבססו גם הם על דמותו של "מר להמן". כיום מתגורר הסופר בברלין.

ספריו שתורגמו לעברית
--------------------

* **מר להמן**, הוצאת מטר, מגרמנית: טלי קונס, 2008

קישורים חיצוניים
----------------

ויקישיתוף מדיה וקבצים בנושא **סוון רגנר** בוויקישיתוף

* סוון רגנר, במסד הנתונים הקולנועיים IMDb (באנגלית)
* סוון רגנר, באתר AllMovie (באנגלית)
* סוון רגנר, במסד הנתונים הקולנועיים KinoPoisk (ברוסית)
* סוון רגנר, באתר MusicBrainz (באנגלית)
* סוון רגנר, באתר Discogs (באנגלית)
* סוון רגנר, באתר Songkick (באנגלית)
* דויד פרץ כותב על אלמנט אוף קריים

הערות שוליים
------------

1. ↑  מנשה סעד, בגן־עדן, לצד לוטה למטה - אלמנט אוף קריים - הפשע משתלם״ - יבוא: פונוקול, חדשות, 22 בנובמבר 1990
2. ↑  עמית שהם, למה ואיך ונדרס פספס, חדשות, 6 ביוני 1991
3. ↑   מועדון ליקוויד שנות התשעים גלית פלורנץ במופע חימום לאלמנט אוף קריים.Element Of Crime, סרטון בערוץ "גלית פלורנץ", באתר יוטיוב (אורך: 42:04), 9 בנובמבר 2014
4. ↑  בועז כהן, ‏הספר "מר להמן" שחיבר סוון רגנר ייצא לאור בקרוב בעברית, באתר גלובס, 13 במאי 2008  
עופר אדרת, ברלין, מוריצפלאץ, באתר הארץ, 11 באוגוסט 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305260805171
* BNE: XX4941204
* BnF: cb14446494z (data)
* GND: 124928048
* ICCU: UBOV788453
* ISNI: 0000 0001 1576 6605
* LCCN: nr2001043283
* MusicBrainz: 45f06f56-864d-4d26-80e1-43380698ace2
* NKC: xx0003931
* NLP: a0000002989640
* NTA: 231028709
* SUDOC: 067260357
* Trove: 1451707
* VIAF: 85329175
* WorldCat: lccn-nr2001043283

 |
מתקן חלל מתנפח מתוצרת החברה
**ביגלו אירוספייס** (באנגלית: **Bigelow Aerospace**) היא חברת הזנק בתחום טכנולוגיית החלל מלאס וגאס, נבדה, שבארצות הברית. החברה ידועה בפיתוח החלוצי של רכיבי תחנת חלל מתנפחים.

רכיב מתנפח במבנה חללי הוא בעל מעטפת חיצונית גמישה המאפשרת שמירה על קוטר מוגבל בעת השיגור, כדי להתאים את עצמה לרכב השיגור. כאשר הרכיב מגיע לחלל הוא מתנפח כדי לספק מקום עבודה, מגורים, ובידור לאסטרונאוטים שיאיישו אותו. רכיבים מתנפחים פותחו לראשונה בידי נאס"א בתוכנית שכונתה "Transhab". לאחר ביטול התוכנית, נכנסה חברת ביגלו אירוספייס לשלושה הסכמים עם נאס"א שלפיהם ביגלו אירוספייס היא הזכיינית היחידה למסחור מספר טכנולוגיות ניפוח רכיבי חלל שפותחו בנאס"א.

תכנון הרכיב
-----------

החברה מתכוונת לפתח משפחת אבות טיפוס ולייצר רכיבי תחנת חלל לרבות ג'נסיס 1, רכיב אב טיפוס בקנה מידה של 1:3 ששוגר ב-12 ביולי 2006 ושוקל 1,360 ק"ג, אורכו 4.4 מטרים וקוטרו 1.6 מטרים. הוא מתרחב לקוטר כמעט כפול כשהגיע למסלול. ג'נסיס 2, בעל ממדים זהים לאלו של ג'נסיס 1, שוגר ב-28 ביוני 2007 אך הוא מכיל מכשירים נוספים לצורכי ניסוי בחלל וכן פריטים שנשלחו בידי אנשים פרטיים. בעתיד מתכוונת החברה לשגר את גלקסי - אב טיפוס בקוטר 45% מהרכיב כפי שייבנה בסופו של דבר, שתוכנן לגשר על פער הפיתוח בין רכיבי ג'נסיס לבין הרכיבים שיאכלסו אסטרונאוטים בסופו של דבר. 
הרכיב המאויש הראשון יכונה "Sundancer" ולבסוף BA 330 יהיה רכיב בקנה מידה מלא שייוצר בייצור המוני וישקול כ-23 טון בתפוסה מלאה. ממדיו יהיו 13.7 מ' לאורך וקוטר של 6.7 מטרים כאשר יורחב למלוא קוטרו. באופן פורמלי יכונה הרכיב BA 330 גם בשם נאוטילוס.

קישורים חיצוניים
----------------

ויקישיתוף מדיה וקבצים בנושא **ביגלו אירוספייס** בוויקישיתוף
* 

* אתר האינטרנט הרשמי של ביגלו אירוספייס (באנגלית אמריקאית)
* ביגלו אירוספייס, ברשת החברתית פייסבוק

* ביגלו אירוספייס, ברשת החברתית אקס (טוויטר)

* ביגלו אירוספייס, ברשת החברתית אינסטגרם

* ביגלו אירוספייס, ברשת החברתית LinkedIn
* אתר חברת ביגלו אירוספייס
**בית רוֹלָה פלויד** הוא מבנה היסטורי עשוי עץ במושבה האמריקאית-גרמנית ביפו, הניצב כיום ברחוב בר הופמן 17 בתל אביב. המבנה ידוע גם בשם "בית תיאודור זנדל" על שם דיירו השני. ממזרח למבנה שוכנת כנסיית עמנואל שהוקמה בין השנים 1898–1904.

היסטוריה
--------

הכיתוב על הקיר בחזית הבית, המעיד על כך שזהו ביתו של רולה פלויד.
ב-22 בספטמבר 1866 הגיעה לארץ ישראל קבוצה בת 157 איכרים, נגרים ובעלי מלאכה שונים ממדינת מיין שבארצות הברית, כדי להתיישב בארץ ולהכשיר את הקרקע לשיבת היהודים אליה, דבר שיביא לשיבת ישו ולבוא הגאולה. הבית הוקם בידי רולה פלויד, אחד מאנשי הקבוצה, וכמו רוב בתי המושבה הטרומיים האחרים, הוא נבנה מעץ שהובא מארצות הברית. המבנה הוקם בסגנון הקוטג' שהיה מקובל באותה עת בניו אינגלנד והתנשא לגובה של שתי קומות. הוא מוקף במרפסות ונושא גג רעפים. קשיים בירוקרטיים, סכסוכים אישיים בין המתיישבים ומחלות גרמו למרבית האמריקאים לעזוב את הארץ בין השנים 1867–1868. רולה פלויד ואשתו תיאודוציה נמנו עם מיעוט המהגרים אשר נותרו בארץ, אך הם עקרו לירושלים.

החל בשנת 1868 רכשו חברי כת הטמפלרים את בתי המושבה כדי להקים בה מושבה משל עצמם. בית פלויד נרכש בידי האדריכל תיאודור זנדל שהתגורר בו עד 1880 ולאחר מכן עבר לירושלים. אל המבנה נכנסו דיירים אחרים מבני התנועה הטמפלרית, והוא ננטש עם גירוש הטמפלרים מארץ ישראל במלחמת העולם השנייה. לימים נרכש הבית ושופץ בידי האמנית סופי יונגרייז המתגוררת בו כיום.

קישורים חיצוניים
----------------

* המבנה בפורטל יפו
* אתר למנויים בלבד גילי מלניצקי, ממושבת מהגרים — לשכונת יוקרה, באתר TheMarker‏, 15 בדצמבר 2017

**המושבה האמריקאית-גרמנית ביפו**  
ניתן ללחוץ על הקישורים לשמות המקומות.| 

**רחוב אורבך**: (1) בית הבולשת הבריטית • (4) בית אקלי נורטון • (6) מלון ירושלים (מלון הפארק) • (8) בית עמנואל • (10) בית ידידות מיין**רחוב בר הופמן**: (9) בית אוסטינוב • (11) בית הרוס • (15) כנסיית עמנואל • (17) בית רולה פלויד (בית תיאודור זנדל) • (19) בית עץ |